#droomgroot18-wenner speel pad oop na die GROOT verhoog - Afrikaans.com
Wian Visser (17) van Germiston, Gauteng
Sy vingers op die klawers, sy siel in sy musiek en Afrikaans in sy hart. Wian Visser (17) van Germiston, Gauteng het reeds in graad sewe begin om sy eie pad te vind op die swart en wit klawers van sy klavier. Van 'n getokkel het sy droom vastrapplek gekry en deur vasbyt, ure se oefen op 'n geleende klavier en aanhou probeer, speel hy nou die mooiste melodieë – en dít op gehoor! Hierdie passievolle en vasberade jong man is vanjaar se waardige WENNER van Afrikaans.com se #droomgroot18-talentkompetisie.
In sy motiveringsbrief aan die Afrikaans.com-beoordelaars, skryf Wian dat sy wil om te wen spruit uit sy jarelange droom om saam met sy rolmodel, die pianis Rocco de Villiers, 'n verhoog te deel. "Hy het 'n groot Afrikanerhart, wat lief is vir sy land en sy kultuur," skryf hy.
Wian is Donderdagoggend by sy huis verras met die nuus en niemand anders nie as Rocco de Villiers was daar!
Die oomblik is hier!
Rocco meen hy het sy steun agter die projek gegooi omdat hy graag wil teruggee.
"As mens jonk is, is dit belangrik om te weet waarín jy goed is. Nou dat jy ouer is, moet jy vra waarvóór jy goed is. Wat is die nalatenskap wat jy agterlaat?"
Rocco het ook van die geleentheid gebruik gemaak om 'n stukkie wysheid met Wian te deel oor dié se pad vorentoe:
"Al die clichés is waar: Volg jou hart, wees net jouself en wees eerlik met jouself."
Wian Visser saam met van agter: Oupa Chris Visagé, Ouma Antoinetta Visagé, Maché Swanepoel (onderwyseres by Hoërskool Goudrif), Ulrich Kuhn (vriend), Winé Visser (suster), Landie Visser (ma) en Rocco de Villiers.
Wian Visser saam met sy held, Rocco de Villiers
Wian Visser en ma Landie Visser
Wian Visser saam met 'n baie trotse oupa Chris Visagé en ouma Antoinetta Visagé
Hier is Wian se inskrywing:
Wian Visser kyk hoe Rocco de Villiers die klawers tokkel
Rocco de Villiers skuif agter Wian se klavier in.
Wian gaan nou die geleentheid hê om op 17 Februarie 2019 die verhoog met Rocco by die Atterbury-teater te deel waar hy ook 'n groot prys sal ontvang wat op hierdie stadium nog nie aan hom bekend is nie.
Wian was sprakeloos na die aankondiging. "Dis vir my lekker om Afrikaanse musiek te speel en dit sal 'n groot voorreg wees om eendag in 'n orkes te kan speel," sê hy. Ek wil graag aan Afrikaans.com dankie sê vir die geleentheid. Ek waardeer dit opreg en glo dat daar nog baie jong talentvolle jeug is en wat baie kan baat by sulke kompetisies."
Meer oor Wian
Wian was 12 jaar oud toe sy oom hom "Al lê die berge nog so blou" op die klavier leer speel het. Net dáár het die klaviergogga hom gebyt, maar hy moes nog twee jaar wag voordat hy sy eie klavier kon aanskaf. Daarna was daar geen keer aan hom nie en het hy homself met die hulp van Youtube touwys gemaak. Vandag geniet hy dit veral om Afrikaanse liedjies te speel.
"Die feit dat Wian homself leer klavier speel het en so goed op gehoor kan speel, het ons laat besef dat hierdie meer as net 'n droom is, maar 'n gawe. Ons is opgewonde oor die jong, Afrikaanse talent in Suid-Afrika!" – Clara Olivier, Assistent-projekbestuurder, Afrikaans.com.
Lees Wian se motiveringsbrief ...
Hoe die #droomgroot18-kompetisie gewerk het
Afrikaans.com het in 2017 begin met die Droomgroot-talentkompetisie in 'n poging om aan alle hoërskoolleerders 'n sosiale mediaplatform te bied waar hulle hul talente in Afrikaans ten toon kan stel. Na 'n suksesvolle kompetisie verlede jaar, het ons vanjaar weer so gemaak en kon graad 8- tot 12 leerders deelneem om die kans te staan om 'n R10 000-belegging in hulle droom/talent te wen.
Die kompetisie het op 1 Julie 2018 afgeskop en op 30 Oktober 2018 gesluit. Ons het uiteindelik 71 inskrywings ontvang waaruit die wenner bepaal is.
Wanneer jy hierdie passievolle, talentvolle en begeesterde jongmense sien optree in Afrikaans, weet jy die taal en sy sprekers styg uit en blink uit op alle gebiede. Baie dankie vir elke inskrywing – elkeen 'n juweel uit eie reg. Al die inskrywings is te sien op ons